**השבת אבידה: בהלכה, בחוקי מדינת ישראל ובחיים שלנו**

**קריאת כיוון:**

יחידה זו עוסקת בהשבת אבידה. ביחידה נדון הן במקורות מן ההלכה והן מהחוק הישראלי הנוגעים לעניין זה, אך עיקרה תכליתה של היחידה הוא הלכה למעשה: לעורר את התלמידים לשים לב לחפצים של הסובבים אותם ולדאוג לכך שהם ישיבו לבעליהם, ובכלל זה הקמתה של פנית אבידות בבית הספר.

לכן אנו מציעים להתחיל את היחידה מהרלוונטיות, ורק לאחר מכן לעבור אל הטקסט המרכזי, הקריאה היחפה וריבוי הקולות.

**טקסט מרכזי:**

**השבת אבידה לישראל** (-לאדם מעם ישראל)

**מצות עשה שנאמר: "השב תשיבם"** (דברים, כב, א).

[...]

**לקח את האבידה ולא השיבה – בטל מצות עשה.**

**ועבר על שני לאוין** (- עבר על שני איסורים, עשה שתי עבירות)**: על "לא תוכל להתעלם" ועל "לא תגזול".**

**אפילו היה בעל האבידה רשע ואוכל נבילה לתיאבון** (- יהודי שעובר על איסורים מן התורה לא בגלל עיקרון, אלא רק בגלל שהוא מתפתה לאיסור) **וכיוצא בו - מצוה להשיב לו אבידתו.**

**אבל אוכל נבילה להכעיס** (-יהודי שעושה את הדברים בכוונה, בכדי להראות שהוא אינו מאמין בתורה וכדומה) **הרי הוא אפיקורוס** (- שם של פילוסוף יווני שבמסורת חז"ל הפך לכינוי לאדם שאינו מאמין בתורה ובדברי חכמים)

**והאפיקורוסים ועובדי עכו"ם** (- עובדי כוכבים ומזלות) **ומחללי שבת בפרהסיא** (- מחללי שבת שעושים זאת בהתרסה, לעיני כל, ובכוונת דון) **- אסור להחזיר להן אבדה כעכו"ם** (- עובדי כוכבים ומזלות, כינוי לנוכרים) .

**אבידת עובד עכו"ם מותרת (- מותר לקחת אותה, ולא צריך להשיב אותה לבעליה)**

**שנאמר: "אבידת אחיך"** (דברים כ"ב, ג)

**והמחזירה הרי זה עובר עבירה מפני שהוא מחזיק יד רשעי עולם.**

**ואם החזירה לקדש את השם כדי שיפארו את ישראל וידעו שהם בעלי אמונה הרי זה משובח.**

**ובמקום שיש חלול השם אבידתו אסורה וחייב להחזירה.**

(רמב"ם, הלכות גזילה ואבידה, פרק יא, הלכות א-ג)

**קריאה יחפה:**

* מה פירוש המושג: "מצוות עשה"?
* מהיכן לומד הרמב"ם שהשבת אבידה זוהי "מצוות עשה" מהתורה?
* מה פירוש המילה: "לאוין"?
* על אילו שני איסורים עובר אדם שאינו מנסה להשיב את האבידה לבעליה, אלא לוקח אותה לעצמו?
* על פי הרמב"ם, את האבידה של מי יש חובה להחזיר?
* על פי הרמב"ם, את האבידה של מי אסור להחזיר?
* מדוע הדבר אסור?
* מהיכן לומד זאת הרמב"ם?
* באילו מקרים ומהן הסיבות שבהן מותר להחזיר את האבידה גם לאלו שמלכתחילה היה אסור להחזיר להם את האבידה?
* האם לדעתכם הרוח הנשמעת מדברי הרמב"ם מכוונת להחזיר את האבידה לנוכרי או להימנע מלהחזיר לו? הסבירו את עמדתכם.

**ריבוי קולות:**

גם בחוק של מדינת ישראל קיים חוק הנוגע להשבת אבידה:

* האם החוק במדינת ישראל עושה הפרדה בין אנשים שונים שלהם שייכת האבידה?
* האם לדעתכם הוא עושה זאת רק מטעמי "דרכי שלום"? הסבירו.

השבת אבידה כיום נתפסת כחובה לא רק יהודית-ישראלית, אלא כחובה אנושית.

* מדוע לדעתכם נוצרה ההפרדה בין היהודים והנוכרים בהלכה היהודית?
* כיצד לדעתכם יש להתייחס להפרדה זו כיום?

**רלוונטיות:**

נצפה עם התלמידים בסרטון:

 What Would You Do With A Lost Wallet?

<https://www.youtube.com/watch?v=YnZKD1C-rvY>

שתפו את חבריכם לכיתה:

* האם החזרתם פעם אבידה? האם הדבר היה כרוך במאמץ רב מצידכם?
* האם החזירו לכם פעם דבר מה שאבד לכם?
* איך הרגשתם בכל אחד מהמקרים?
* האם היו מקרים שבהם התעלמתם מאבידות שראיתם? מדוע?
* מה יכול היה לעזור לכם להרים את האבידה ולחפש את הבעלים שלה באותו מקרה בו התעלמתם?

**בבית הספר כידוע אובדים חפצים רבים.**

**חשבו יחד כיצד תוכלו לסייע אלו לאלו**

**למשל: הקמת פינת אבידות, וסבב מתנדבים שיודיעו בכיתות מה נמצא השבוע בפינת האבידות.**

**תוספתא:**

אנו ממליצים ביחידה זו, לצד הלימוד של דברי הרמב"ם להכיר לתלמידים את הרמב"ם ואת ספריו, ובכלל זה ספרו: היד החזקה- משנה תורה לרמב"ם, שממנו מצוטט קטע זה.

מידע קצר, הנגיש יחסית לתלמידים כמו גם אסופת סרטונים על הרמב"ם תוכלו למצוא באאוריקה:

<https://eureka.org.il/item/20292/%D7%9E%D7%99-%D7%94%D7%99%D7%94-%D7%94%D7%A8%D7%9E%D7%91-%D7%9D>